Leon van Nierop se resensie: The Lego Movie 2 | Maroela Media
The Lego Movie 2: The Second Part *** 7/10
Met die stemme van Chris Pratt en Elizabeth Banks
Dit is dikwels maar moeilik om saam met die kroos deur ŉ animasiefliek te sit, en toets nie net jou geduld en uithouvermoë nie, maar ook jou ouerfliefde! Want pikkies reageer gewoonlik uitbundig in hierdie vervolg op die eerste baanbrekers-Lego-fliek, terwyl die springmielies en koeldrank in alle rigtings spat! Jy weet nie waarvoor om eintlik te koes nie – die spesiale effekte of die reaksie van die gehoor!
Emmet moet sy geliefde Lucy gaan red wanneer sy deur ŉ bose generaal na ŉ vyandige planeet ontvoer word. Hy ontmoet ŉ rare en donker vriend, Rex Dangervest (albei praat met Chris Pratt se stem) en Rex maak Emmet bewus van ŉ ander sy van sy persoonlikheid. Intussen reis die karakters natuurlik vrolik tussen planete en asteroïdes rond wat veral volwassenes darem in hul sitplekke sal hou omdat die spesiale effekte so indrukwekkend is.
Daar is baie in-grappies en danstonele om volwassenes te vermaak, maar die fliek is natuurlik vir die ou heel kleintjies gemaak wat redelik geboei sal word daardeur. Om die Lego-blokkies, waarmee hulle elke dag speel, skielik te sien lewe kry, is seker reeds die prys van ŉ toegangskaartjie werd. En daar is feitlik nie ŉ statiese oomblik in die fliek nie. Iets beweeg, sing of hol altyd.
Let net op die ouderdomsperk: Kinders tussen 7 en 9 moet deur ŉ volwassene vergesel word. Maar die fliek is veral op kinders bokant die ouderdom van 9 gerig wat hulleself gate uit behoort te geniet.